ანდორის დროშა
ანდორის დროშა (კატალან. Bandera d'Andorra) — ანდორას სახელმწიფო სიმბოლო გერბსა და ჰიმნთან ერთად. ეს სამფეროვანი დროშა მიღებულია 1866 წელს. ერთი შეხედვით, სამივე ზოლი თანაბარი სიგანისაა, მაგრამ რეალურად ცენტრალური ყვითელი ზოლი უფრო ფართოა ვიდრე ლურჯი ან წითელი. მათი სიგანეთა შეფარდება 8:9:8-ის ტოლია. დროშის დიზაინი შექმნილია საფრანგეთისა და ესპანეთის (პატარა ქვეყნის დამოუკიდებლობის დამცველი ქვეყნების) დროშების მიხედვით. ანდორის დროშა საფრანგეთისას სამფეროვნებითა და ზოლების ვერტიკალური განლაგებით ჰგავს, ხოლო ფართო ცენტრალური ზოლი ესპანეთის დროშის გავლენის შედეგია. ლურჯი და წითელი ფერები მეორდება საფრანგეთის, ხოლო ყვითელი და წითელი ფერები ესპანეთის დროშაზე. 1806-1866 წლებში ანდორაში გამოიყენებოდა თანაბარი ზომის ვერტიკალური ყვითელი და წითელი ზოლებისაგან შედგენილი დროშა. ანდორის დროშა ფერებითა და მათი განლაგებით ძალიან ჰგავს რუმინეთის, მოლდოვისა და ჩადის დროშებს, თუმცა მათგან პროპორციებითა და ფერების სიმკვეთრით განსხვავდება, თანაც ამ დროშებზე ზოლები თანაბარი სიგანისაა. ჩადისა და რუმინეთის დროშებზე, ანდორისა და მოლდოვის დროშებისაგან განსხვავებით, ეროვნული გერბი გამოსახული არაა.